VCS hou atletiekbyeenkoms | News24
VCS hou atletiekbyeenkoms
Lihan Laubscher. Foto: FANIE LAUBSCHER - BEAUTIQUE PHOTOGRAPHY
DIE wekker jaag ons vanmôre vroeg op.
In ons rooi hemde pak ons die motor met alles wat nodig is vir die dag. Ek kyk na Lihan in die truspieëltjie en sien 'n neutrale, maar opgewonde gesiggie. Ai, ek hoop hy geniet vandag.
Terwyl die rooi- en blouspan mekaar met sang op die pawiljoene aanvat, begin die nuwe jong atlete die veld betree. By die wenstreep staan die ouers met selfone en kame-ras gereed. Almal is rustig, maar binne kan jy die trots sien oorloop. Ek gaan sit op my hurke, gereed om foto's te neem. My seuntjie staan gereed en ek voel my hart so effe vinniger klop. 'n Vinnige skietgebed dat hy dit geniet.
Die kamera se sluiter klik behoorlik terwyl hy na my aangehardloop kom en dan deur die kamera sien ek dit! Die laaste paar treë voor die wenstreep - 'n baie breë glimlag op sy ge-siggie. Wat 'n wonderlike prys. Hy geniet elke oomblik, kyk rond vir sy maats en hardloop uitbundig. Wen is een ding, maar om die vreugde van deelneem te sien is kosbaar.